സുനന്ദ പുഷ്കര് കേസ് ശശി തരൂരിനെതിരെയുള്ള ഹര്ജിയില് വിധി ഇന്ന് ന്യൂഡല്ഹി : സുനന്ദ പുഷ്കര് ദുരൂഹ മരണകേസില് ശശി തരൂരിനെതിരെ കുറ്റം ചുമത്തണമെന്ന് ആവശ്യപ്പെട്ടുള്ള ഹര്ജിയില് കോടതി ഇന്ന് വിധി പറയും. ഡല്ഹി റോസ് അവന്യൂ കോടതിയില് അഡീഷണല് സെഷന്സ് ജഡ്ജ് ഗീതാഞ്ജലി ഗോയലാണ് വിധി പ്രസ്താവിക്കുക. വിധി പറയാന് ഇതുവരെ മൂന്നുതവണ മാറ്റിവെച്ച കേസില് ഡല്ഹി പോലീസിനോട് കൂടുതല് കാര്യങ്ങള് സമര്പ്പിക്കാനുണ്ടെങ്കില് സമര്പ്പിക്കണമെന്നും ഇനിയൊരു അപേക്ഷയ്ക്ക് അനുമതി നല്കില്ലെന്നും വ്യക്തമാക്കിയിരുന്നു. സുനന്ദ പുഷ്കറിന്റെ മരണത്തില് ഭര്ത്താവായ തരൂരിനെതിരെ കൊലക്കുറ്റം ചുമത്തിയില്ലെങ്കില് ആത്മഹത്യാ പ്രേരണ, ഗാര്ഹിക പീഡനം എന്നിവ ചുമത്തണമെന്ന് പബ്ലിക് പ്രോസിക്യൂട്ടര് അതുല് ശ്രീവാസ്തവ വാദിച്ചിരുന്നു. എന്നാല് സുനന്ദ ആത്മഹത്യ ചെയ്യില്ലെന്ന് സഹോദരന് ആശിഷ് ദാസും, മരണത്തില് തരൂരിന് പങ്കില്ലെന്ന് സുനന്ദയുടെ മകന് ശിവ് മേനോനും മൊഴി നല്കിയതോടെ എങ്ങനെ കുറ്റം ചുമത്താനാകുമെന്നാണ് അഭിഭാഷകന് അഡ്വ. വികാസ് പാഹ്വയുടെ വാദം. ഡല്ഹിയിലെ ആഡംബരവും ഹോട്ടലില് 2014 ജനുവരി 17 നാണ് സുനന്ദ പുഷ്കറിനെ മരിച്ച നിലയില് കണ്ടെത്തിയത്. മരണകാരണം ഇതുവരെ കണ്ടെത്താത്തതിനാല് കൊലപാതകമാണോ ആത്മഹത്യയാണോ എന്ന് വ്യക്തമായിട്ടില്ല. ആത്മഹത്യ പ്രേരണ, ഗാര്ഹിക പീഡനം എന്നീ കുറ്റങ്ങള് ചേര്ത്ത് 2018 മെയ് 15 നാണ്കുറ്റപത്രം സമര്പ്പിച്ചത്. കുറ്റക്കാരനാണെന്ന് തെളിയിക്കപ്പെട്ടാല് പത്തുവര്ഷം വരെ തരൂരിന് ശിക്ഷ ലഭിച്ചേക്കാം.